এতদিন বাড়ি সম্পূর্ণ হওয়ার শংসাপত্র বা ‘কমপ্লিশন সার্টিফিকেট’ (সিসি) ছাড়া জলের সংযোগ দেওয়া হতো না। কিন্তু এখন থেকে সিসি ছাড়াও জলের সংযোগ মিলবে বলে মঙ্গলবার জানালেন কলকাতা পুরসভার মেয়র শোভন চট্টোপাধ্যায়।
এদিন মেয়র পরিষদের বৈঠকে এই সিদ্ধান্ত নেওয়া হয়েছে বলে তিনি জানান। যদিও পুর প্রশাসনের একাংশের বক্তব্য, ‘জল শোভন’ উদার হওয়ার ফলে এখন থেকে শহরের ‘বেআইনি’ আবাসনেও জলের সংযোগ পেতে আর কোনও অসুবিধা রইল না! এমনকী, প্রোমোটারেরাও এক্ষেত্রে সুবিধা পাবেন কি না, সে প্রশ্নও উঠেছে। শোভন যদিও বলেন, ‘‘সব কিছু বেআইনি বললে হবে না। সামাজিক দৃষ্টিভঙ্গি দিয়েও বিষয়টা দেখতে হচ্ছে। সাধারণ মানুষ যাতে জল পান, সেটাই নিশ্চিত করতে চেয়েছি।’’ যদিও পাঁচতলার চেয়ে উঁচু বাড়ির ক্ষেত্রে এই সিসি বাধ্যতামূলক। 
পুরসভা সূত্রের খবর, সিসি ছাড়া জলের সংযোগ দেওয়ার ব্যাপারে বিধিনিষেধ থাকলেও দীর্ঘদিন ধরেই তা প্রয়োগে পুরসভা বেশ ঢিলেঢালা। কারণ, জলের সংযোগ বন্ধ করার কোনও উপায় পুরসভার হাতে নেই। এর ফলে শহরের বহু পুরনো বাড়ি, যেগুলির সিসি নেই, তাদেরও জলের সংযোগ দেওয়া হয়েছে। এদিনের এই সিদ্ধান্তের ফলে ঘুরপথে জল নেওয়াটা অন্তত বন্ধ হবে। 
যদিও মেয়র শোভনের এই সিদ্ধান্তের পিছনে পরিবেশমন্ত্রী শোভনের ‘প্রভাবই’ দেখতে পাচ্ছেন পুর আধিকারিকদের একাংশ। তাঁদের বক্তব্য, সিসি নেই এমন অনেক বাড়িতেই গভীর নলকূপ ব্যবহার করা হয়। পরিবেশমন্ত্রী পুরসভার জলের সংযোগ দিয়ে গভীর নলকূপ খনন বন্ধ করতে চাইছেন। শোভনও যদিও জানাচ্ছেন, জলের সংযোগের জন্য আবেদনকারীর তালিকা দেখে পুরসভা সেই আবাসন সম্পর্কে খুঁটিনাটি সমস্ত তথ্য জেনে নেবে। তার মধ্যে ‘বেআইনি’ নির্মাণ সংক্রান্ত কোনও বিষয় থাকলে, পরবর্তীকালে তা খতিয়ে দেখবে পুরসভা। 
কীসের ভিত্তিতে বাম আমলে পূর্ব কলকাতাকে জলাভূমি ঘোষণা করা হয়েছিল, এদিন সে প্রশ্নও তুলেছেন শোভন। তিনি বলেন, ‘‘পরিবেশ সংরক্ষণের ব্যাপারে পূর্ব কলকাতাকে জলাভূমি ভাবা হয়েছে আগাপাশতলা না দেখেই। ওই এলাকায় কয়েকহাজার বাড়ি রয়েছে, যেগুলি কোনওদিনই আইনসিদ্ধ হবে না। অথচ সেগুলি ভাঙাও সম্ভব নয়। আমি পুরো বিষয়টা খোঁজ নিয়ে দেখছি।’’